A törökszentmiklósi polgármesteri hivatal dísztermében január 22-én tartják a Törökszentmiklós 300 emlékév nyitórendezvényét. Ezt követően az Ipolyi Arnold Közművelődési Központban "Ahol templom, ahol iskola..." - 300 éves keresztyén értékeink címmel nyílik kiállítás, majd gálaestet rendeznek a Sanctonicolaum Kórus, a Miklós Néptáncegyüttes, az "Ezerjó" Szentmiklós Néptáncegyüttes, Alagi János, Pozsár Andrea, Sás Péter és Sülyi Károly részvételével. Az eseményen a város dalát is hallhatják az érdeklődők.
A túrkevei Finta Múzeum Vadász Pál Kiállítótermében január 24-én nyílik meg a szolnoki Damjanich János Múzeum "Szép menyecskék varrták fehér patyolatból" - A magyarországi fehérhímzések típusai című kiállítása.